   ڪراچي (ويب ڊيسڪ) ناليواري اداڪار فردوس جمال، ماهرا خان کي خراب اداڪارا چوڻ جي وضاحت ڪري ڇڏي. گذريل سال جولاءِ ۾ فردوس جمال پاڪستاني سپر اسٽار ماهرا خان جي حوالي سان چيو هو ته کيس هيروئن نه پر ماءُ جا ڪردار ادا ڪرڻ گهرجن، ماهرا ماڊل ٿي سگهي ٿي پر سٺي اداڪارا ناهي. فردوس جمال جي اهڙي بيان کانپوءِ ماهرا جي مداحن مٿس ڇتي تنقيد ڪئي هئي پر هاڻ تازي انٽرويو ۾ فردوس جمال پنهنجي بيان جي وضاحت ڪئي آهي. فردوس جمال موجب ماڻهو ٽيڪنيڪي شين کي ناهن ڏسندا، مان ٽيڪنيڪي طور ڳالهه ڪندو آهيان ته ماڻهن کي برو لڳندو آهي، ماهرا جي اداڪاري بابت به مان ٽيڪنيڪي ڳالهه ڪئي هئي ۽ ماڻهن کي خراب لڳو. سندس چوڻ هو ته منهنجي ماهرا سان ڪا ذاتي دشمني ناهي، نه مان ماهرا خان نالي ڪنهن عورت سان ڪڏهن مليو آهيان، مان کيس سڃاڻيندو به ناهيان، بس اها خبر آ ته هوءَ ڪراچي ۾ رهندي آهي، ماهرا خان سان مان ڪڏهن ڪم به ناهي ڪيو، نه ڪڏهن ان سان ملاقات ٿي، جڏهن مون کان ماهرا جي حوالي سان پڇيو ويو ته مان چيو هوءَ اسٽار  آهي پر اداڪارا ناهي، ها ماڊل سٺي آهي. هن چيو ته ماهرا خان جو بيڪ گرائونڊ ماڊلنگ جو آهي، تنهن ڪري مان چيو سندس ڪارڪردگي مان ظاهر ٿئي ٿو ته هوءَ جيڪو به طريقو ۽ ٽيڪنڪ اختيار ڪندي آهي، اهو ماڊلنگ ۾ استعمال ٿيندو آهي، ماڊلنگ جو مطلب آهي پاڻ کي سٺو پيش ڪرڻ، جڏهن ته اداڪاري جو مطلب ٻيو آهي.